የቡና መለያ ብራንዱ ይበልጥ መተዋወቅ እንዳለበት ተጠቆመ
፡-በኢትዮጵያ ቡናና ሻይ ባለስልጣን እየተዘጋጀ ያለውን አዲሱን የቡና መለያ ብራንድ ተከታታይነት ባለው መልኩ ማስተዋወቅ እንደሚገባ የኢትዮጵያ አእምሯዊ ንብረት ፅህፈት ቤት አስታወቀ፡፡ የፅህፈት ቤቱ የአእምሯዊ ንብረት አሴት ልማት ዋና ዳይሬክተር አቶ ታደሰ ወርቁ በተለይ ለአዲስ ዘመን ጋዜጣ እንደገለፁት ፤የቡና መለያ ብራንዱን ማውጣቱ ብቻውን ለውጥ ሊያመጣ አይችልም፡፡ የኢትዮጵያ ቡና በገበያ ተፈላጊና በዓለም አቀፍ ደረጃም የሚታወቅ ምርት መሆኑን ጠቅሰው፣ምርቱን የበለጠ ለማስተዋወቅ በሌላ ወይም ተቀራራቢ በሆነ ስያሜ ለተጠቃሚዎች ለመግለፅ ጥረት እየተደረገ መሆኑን ገልፀዋል፡፡ የብራንድ ጉዳይ ሲታሰብ ከዚህም በላይ የተሻገረ ሥራ እንደሚጠይቅ ተናግረው፣ መለያ ብራንዱ ከተፈጠረና ከተመዘገበ በኋላ ተጠቃሚው በቀላሉ እንዲለየው ያለማቋረጥ ማስታወቂያ ሊሠራለት እንደሚገባ ዳይሬክተሩ አስገንዝበዋል፡፡ ብራንዱን የያዘው ምርት ለተጠቃሚው በሚጠበቅበት ጥራት መድረስ እንደሚኖርበትም አመልክተዋል፡፡ ‹‹የቡና ብራንድ ከማሳው አስከ ስኒው በርካታ የዘርፉ ተዋንያንን የሚያካትት በመሆኑ ሰንሰለቱ ሰፊ ነው›› ያሉት ዳይሬክተሩ፤ የቡናው ብራንድ ዋጋ እንዲጨምር ከተፈለገ ሰንሰለቱን በሚገባ ማስተዋወቅ እንደሚያስፈልግና ለዚህም ተከታታይና በርካታ ስራዎችን መስራት እንደሚጠበቅ አሳስበዋል፡፡ በአሁኑ ወቅት በዝግጅት ላይ የሚገኘው የኢትዮጵያ ቡና ብራንድ ከዚህ በፊት በቡና ዙሪያ የተሰሩ ስራዎችን የሚያሰባስብ መሆኑን የጠቀሱት ዳይሬክተሩ፤ የኢትዮጵያ ቡናን በዓለም አቀፍ መድረኮች ላይ በይፋ ለማስተዋወቅ የሚያገለግል አቃፊ ምልክት መሆኑንም ገልፀዋል፡፡ በቀጣይም መለያ ብራንዱን በማዳበር በኢትዮጵያ የሚገኙ የተለያዩ ጣእም ያላቸው ቡናዎች የየራሳቸው ብራንድ እንዲኖራቸው ለማድረግ የሚያስችል መሆኑንም አያይዘው ጠቁመዋል፡፡ የኢትዮጵያ ቡናና
ሻይ ባለስልጣን ከጃፓን
ዓለም አቀፍ ትብብር
ኤጀንሲ ጋር በመሆን
የሃገሪቱን ቡና ለዓለም
አቀፉ ማህበረሰብ ለማስተዋወቅ
የሚያስችል መለያ ብራንድ
በማዘጋጀት ሂደት ላይ የሚገኝ
ሲሆን፣ለዚሁ ሥራ የሚረዳውን
ግብዓት ለማሰባሰብ የሚያስችለውን
ውይይት ከቡና ግብይት
ተዋንያንና ባለድርሻ አካላት
ጋር ትናንት በኢሊሌ
ሆቴል አካሂዷል፡፡አዲስ ዘመን ሐምሌ 30/2011